b'\n_START_ARTICLE_\nTajda (opera)\n_START_PARAGRAPH_\nTajda (tudi Komposteljski romarji) je opera v treh dejanjih Hugolina Sattnerja. Libreto je spisal pisatelj Ivan Pregelj. Opera velja za skladateljev prvenec; komponiranja se je lotil na pobudo Franca Kimovca. Glasbo za opero je pisal med letoma 1922 in 1925. Krstna predstava je bila v ljubljanski Operi 13. marca 1927. Pred prvo uprizoritvijo je delo predelal in skraj\xc5\xa1al dirigent predstave Mirko Poli\xc4\x8d. Re\xc5\xbeiser je bil Osip \xc5\xa0est. Opera je bila pri publiki dokaj ugodno sprejeta, kritika pa je predvsem opozarjala na \xc5\xa1ibke plati besedila.\n_START_SECTION_\nPrvo dejanje\n_START_PARAGRAPH_\nPristani\xc5\xa1\xc4\x8de._NEWLINE_Mornarji se vkrcavajo na ladjo Santa F\xc3\xa9 in se poslavljajo od svojcev. Poveljnik ladje jih zaloti pri pitju in petju. Na isto ladjo se nameravajo vkrcati tudi romarji, da bi odpotovali v Komposteljo v \xc5\xa0paniji. Med njimi je tudi stari, slepi viso\xc5\xa1ki gra\xc5\xa1\xc4\x8dak Urh, ki so mu pred \xc4\x8dasom ubili sina. Za umor krivi gra\xc5\xa1\xc4\x8daka Osojskega, zaradi \xc4\x8desar se prijateljstvo sprevr\xc5\xbee v gore\xc4\x8de sovra\xc5\xa1tvo. O\xc4\x8deta Urha pa spremljata h\xc4\x8di Tajda in Erazem, mladi Osoj\xc4\x8dan, ki pa ga slepec ne prepozna. Med romarji sta \xc5\xa1e Marjetica in Jurij. Med obema mladima paroma se vname ljubezen. Ko se ladja \xc5\xbee odmika od obale, v zadnjem hipu nanjo sko\xc4\x8di \xc5\xa1e nemi romar.\n_START_SECTION_\nDrugo dejanje\n_START_PARAGRAPH_\nNo\xc4\x8d. Na krovu ladje Santa F\xc3\xa9._NEWLINE_Na palubo ladje Santa F\xc3\xa9 se prikrade nemi romar. Posadka \xc5\xbee spi. Vtem morski roparji, Turki, napadejo ladjo. Nemi romar zato plane k zvoncu in zbudi mornarje. Roparji ugrabljajo in odna\xc5\xa1ajo \xc5\xbeenske, vendar se Juriju posre\xc4\x8di re\xc5\xa1iti Marjetico, Tajdo pa re\xc5\xa1i nemi neznanec. Mornarjem med bojem uspe za\xc5\xbegati tur\xc5\xa1ko ladjo. Nemi romar je v boju smrtno ranjen. Umirajo\xc4\x8demu se stari Urh zahvali za h\xc4\x8derino re\xc5\xa1itev, tujec pa zahvale ne \xc5\xbeeli sprejeti in z znamenji razodene, da ni nem, ampak da dela pokoro za umor. Izro\xc4\x8di mu pismo in zatem umre. Na morju se razbesni vihar. Urh tedaj Erazmu pove, \xc4\x8de \xc5\xbeeli Tajdine roke, mora Osojskemu ubiti sina. Mornarji, ki so pri\xc4\x8de sporu, se \xc5\xbeelijo znebiti Urha, a ga Erazem in Jurij za\xc5\xa1\xc4\x8ditita. Za\xc4\x8dne se daniti, ko potniki \xc5\xbee ugledajo kopno.\n_START_SECTION_\nTretje dejanje\n_START_PARAGRAPH_\nSveti Jakob v Kompostelji._NEWLINE_Proti romarski cerkvi Sv. Jakoba v Kompostelji se vije truma pojo\xc4\x8dih romarjev, ki upajo v svetnikovo pomo\xc4\x8d. Za menihi stopa tudi Urh, ki se odpove svoji jezi ter prosi le bo\xc5\xbejega usmiljenja in odpu\xc5\xa1\xc4\x8danja. S preteklostjo je opravil ter prosi, da bi mu Bog ponovno povrnil vid. Tedaj se zgodi nepri\xc4\x8dakovani \xc4\x8dude\xc5\xbe, ki se mu je v svoji pokori Urh \xc5\xbee odrekel: spregleda in blagoslovi Tajdo in Erazma ter Jurija in Marjetico, ki kle\xc4\x8dijo pred njim.'